
  Klokken 07.00 i Regjeringskvartalet – R5


  Ekspedisjonssjef Ola Berghøy stirret sløvt ned på den røde mappen med R-notater (regjeringsnotater) – 25 notater til behandling i Regjeringen på torsdag. Ingen merknader fra seksjonene i Olas avdeling. Fint – da slapp han å si noe på morgenmøtet med departementsledelsen i dag.


  Ukens verste dag- mandager. Nok en uke å slite seg gjennom. Det hadde heller ikke vært noen hyggelig helg, tenkte han. Skiføret i Nordmarka hadde vært elendig med slapseføre og regn. Han og samboeren Lisbeth hadde kranglet om ett eller annet – husket ikke lenger hva det var.


  Oppslagene i dagens medier gjorde ikke starten på dagen bedre. Førstesideoppslag i Dagsavisen med liste over hva toppledere i staten tjener. Noen departementsråder, etatssjefer og ekspedisjonssjefer tjener mer enn statsministeren, men alle under 2 millioner, ifølge avisen. Nyhetssendingene i radio og TV hadde det også som hovedsak. De fleste mediene løper som vanlig i flokk og mener at dette er helt uakseptabelt. Noe må gjøres. Berghøys lønn var også med på listen- riktig nok langt nede på listen med en årslønn på 1,3 millioner.


  Nesten flaut å tjene så lite etter å ha jobbet over 20 år som toppembetsmann. Hvis han tok med alle kveldene og helgene han hadde jobbet med hastesaker for politikerne gjennom disse årene, ble timelønnen elendig. Berghøy kjente at irritasjonen steg jo mer han tenkte på det. Han fikk lyst til å skrive et leserinnlegg, men det er selvsagt ikke god takt og tone for en embetsmann å snakke om interne forhold i departementet– så han slo det fra seg.


  I forrige uke hadde han hatt den årlige kontraktsamtalen med departementsråd Linda Storhovde. Hun var rimelig godt fornøyd med hans og avdelingens resultater i fjoråret. Han hadde gitt uttrykk for at med gode resultater, var det vel rimelig med en solid lønnsforhøyelse? Departementsråden fikk et flakkende blikk og ga en lang forklaring om hvor vanskelig det var å legge frem et slikt forslag for statsråden. Hun fikk fort samtalen over på at han ble 67 år i mai og snart nærmet seg pensjonsalderen. Hadde han noen planer for det? Nei, tenkte han for seg selv, ingen tanker av noen art som han ville dele med Linda. Han svarte at han trivdes svært godt i departementet, og at den fysiske formen var på topp.


  Berghøy slo opp kalkulatoren til Statens pensjonskasse og fant ut hva han kunne regne med å få i pensjon. Det vil bli en solid nedgang i inntekt. Det ville nok ikke strekke til med hans – og ikke minst Libeths forbruk. Godt at han hadde noen skjulte midler som ingen visste om. Og mer skal det bli dersom han lykkes med den store planen.


  Klokken 08.30 – morgenmøte i Kommunal – og moderniseringsdepartementet (KMD)


  De satt benket rundt statsrådens møtebord. Øverst ved bordet satt selvsagt statsråd Gunhild Slettmark. På hennes høyre side to statssekretærer og en politisk rådgiver. Nærmest statsråden statssekretær Ralf Ytterbø, deretter statssekretær Helene Fjosen og politisk rådgiver Fakhira Chandri.


  Nærmest statsråden på venstre side departementsråden. Ved siden av henne satt kommunikasjonssjef Guri Flatmark og nedover langs begge sider av bordet alle ekspedisjonssjefene – alt i alt 12. Berghøy satt nest nederst ved siden av ekspedisjonssjefen for Same- og minoritetspolitisk avdeling, Olav Kalvøy.


  «Litt av en assosiert landhandel», tenkte Berghøy mens blikket vandret rundt. Hans bordplassering passet ham utmerket. Fra sin posisjon kunne han følge med hele forsamlingen samtidig som han kunne tenke på sitt.


  Berghøy tittet litt på departementsråden. Han syntes litt synd på henne som skulle ha det administrative ansvaret for 12 ulike fagavdelinger som det er vanskelig å se hva de har som fellesnevner. Lage et lederteam som «spilte hverandre gode», som dep. råden var opptatt av, er heller ikke enkelt. Hun må holde styr på utrolig mange relasjoner. Berghøy trykket på kalkulatoren i I-phonen og fylte ut formelen for antall mulige relasjoner i en gruppe på 13: n x (n-1)/2. Svar: i alt 78 ulike relasjoner som dep. råden må ha kontroll på. Det passer meg egentlig godt, tenkte Berghøy. Det gir meg stor grad av handlingsrom.


  Relasjonen hans til dep. råden var ellers helt grei. Hun fulgte i all hovedsak hans tilrådinger i de sakene han la frem for henne. Departementsråd Linda Storhovde hadde nå vært i KMD i tre år. For å bli dep. råd hadde hun gått den tradisjonelle «lysløypen», tenkte Berghøy. Utdannet sosialøkonom fra Blindern, deretter 5 år i SSB og så resten av tiden i Finansdepartementet før hun ble dep. råd i KMD i en alder av 52 år.


  Dep.råden hadde stor tillit til hans spesialkompetanse – IT og modernisering av forvaltningen gjennom digitalisering av tjenester. Det samme gjaldt hans kollegaer. De hadde respekt for hans fagkompetanse. Bortsett fra kontorstøtteverktøy hadde de lite peiling på styring og ledelse av store IT-prosjekter. Statssekretær Ralf Ytterbø, «Spirrevippen» som han ble kalt av embetsverket, trodde han var IT-spesialist siden han som politiker hadde jobbet mye med IT-politikk. Men kompetansen hans var overfladisk. Berghøy forholdt seg i stor grad til «Spirrevippen» når hans saker skulle opp til politisk ledelse. De hadde fått et fortrolig og godt forhold etter hvert. «Spirrevippen» ringte ham til alle døgnets tider når det var noe han hadde behov for av råd og informasjon. Det var litt irriterende, men viktig for at han kunne ha god kontroll på statssekretæren, og hva han måtte finne på.


  Berghøy lot blikket gå videre til statsråden. Gunhild Slettmark var en blondine i slutten av 40-årene. Hentet inn fra Bergen – selvfølgelig- av statsminister Erna Solberg. Erna foretrakk helst statsråder fra Vestlandet – og ikke fra Oslo. Hvor mange statsråder har jeg jobbet for, tenkte Berghøy. Etter en rask hoderegning kom han frem til 15 fra alle partiene i Stortinget som hadde sittet i regjering. Han hadde etter hvert utviklet sin egen evalueringsskala for politikere som gikk fra 0 -10. Kriteriene for evalueringen av politikerne, var helt uavhengig av hvilket parti de kom fra:


  Kriterie 1: Kan jeg stole på politikeren, eller vil jeg ble falt i ryggen når det stormer?


  Kriterie 2: Politikeren har mistet bakkekontakten og tror at han/hun er helt enestående og Guds gave til menneskeheten.


  Kriterie 3: Politikeren er gjennomgående uhøflig mot embetsverket og glemmer at det er de som gjør jobben.


  Av de statsrådene Berghøy hadde erfaring fra, var skårene skjevfordelt på skalaen. 10 av statsrådene skåret han fra 5 og nedover. En statsråd fikk 0. Fem skåret han fra 6 til 8. Statsråd Gunhild Slettmark skåret han foreløpig til 5. De andre politikerne ga han følgende skårer: «Spirrevippen» fikk skår 2. Statssekretær Helene Fjosen hadde han lite med å gjøre. Det virket som hun har bakkekontakt og er høflig mot medarbeiderne hans – skår 4. Politisk rådgiver Fakhira Chandri – departementets «innvandreralibi»- hadde han fått et godt inntrykk av. Hun virket kvikk i hodet, var smilende og høflig mot alle: skår 5.


  Statsråden hadde kommet godt i gang med møtet. Hun ga en orientering om hva departementet og Regjeringen var særlig opptatt av. Deretter åpnet hun opp for spørsmål og kommentarer «rundt bordet». Armen til kommunikasjonssjef Guri Flatmark var som sedvanlig den første som meldte seg.


  «Jeg regner med at du har fått med deg hovedoppslagene i media i dag, Gunhild, om topplederlønningene i staten som har tatt helt av?» Hun brukte alltid fornavnet til statsråden som om de skulle være bestevenninner.


  «Medieoppslagene gir jo et noe skjevt bilde siden både topplederne i embetsverket og de fristilte statlige virksomhetene som er egne rettssubjekter blandes sammen. Men likevel er det viktig at statsråden lager et tilsvar for å vise at Regjeringen har styring med lønnsutviklingen i staten. Jeg har allerede satt i gang en av folkene mine til å lage et svarutkast til deg som er ferdig om en times tid. Regner med at det er ok?»


  Statsråden nikket på hodet, men kommenterte det ikke nærmere. Heller ingen andre rundt bordet stilte spørsmål til kommunikasjonssjefen.


  «Vi er alle sammen noen feiginger. Jeg vet jo at ekspedisjonssjefene mener de er underbetalte i forhold til sitt ansvar– i alle fall sammenlignet med det fristilte statlige virksomhetene», tenkte Berghøy.


  Informasjon og spørsmål gikk videre rundt bordet om flere av departementets ansvarsområder:


  • Drift og utvikling av fylkesmannsembetene


  • Bolig- og bygningspolitikk. Bygg, sikkerhet og fellestjenester i regjeringskvartalet


  • Bygge- og eiendomspolitikk i statlig sivil sektor


  • Deler av personvernpolitikken, og blant annet personopplysningsforskriften


  • Den nasjonale kart- og geodatapolitikken


  • Elektronisk kommunikasjon


  • Forvaltningspolitikk, modernisering, IKT-politikk og digitalisering av offentlig sektor, næringsrettet IKT, Digital21 og ressurser til IKT-forskning


  • Gjennomføring av valg


  • Kommunal forvaltning, kommuneøkonomi og lokalt selvstyre


  • Kontaktdepartement for Kongehuset


  • Partiloven


  • Plan- og bygningsloven med forskrifter


  • Planlegging og konsekvensutredninger etter plan- og bygningslovens bestemmelser


  • Politikk overfor samer og nasjonale minoriteter


  • Regional- og distriktspolitikk


  • Statlig personal- og arbeidsgiverpolitikk


  Statsråden rakk selvsagt ikke innom alle sine ansvarsområder i departementets assorterte landhandel, men det virket som hun hadde god tid i dag. Mot slutten av møtet var turen kommet til Berghøy.


  «Som du vet, Berghøy, ble DEOT-programmet (=Digitalisering og effektivisering av offentlig forvaltning for å gi bedre tjenester til innbyggerne) meget godt mottatt i Regjeringens budsjettkonferanse. Programmet går videre til profilbehandling i august. Jeg regner med at vi kan starte opp for fullt til høsten. Fint om du kan gi en kort orientering om hva som har skjedd i det siste.»


  Berghøy satte pris på at hun brukte etternavnet hans. Ikke fordi at han var gammeldags og formell, men fordi statsråden markerte en grense mellom politikerne og embetsverket. Embetsverket skal ikke være et politisk sekretariat, men sekretariat for politisk ledelse. Da han begynte i departementet, var dette ABC. Nå virker det som mange av de yngre i embetsverket ikke skjønner dette prinsipielt viktige skille, tenkte Berghøy.


  «Det har vært en meget aktiv periode etter jul», begynte Berghøy.» Ytterbø (han var på nippen til å si Spirrevippen) og jeg har hatt en rekke møter med sentrale interessenter i kommune- og statsforvaltningen for å skape forståelse for nødvendigheten av dette programmet. Dette har vært meget fruktbare møter. Det er selvsagt mange skeptikere til å starte et slikt program. Spesielt i en del større kommuner – særlig Oslo. De vil helst gjøre det på sin egen måte uten å samhandle med andre for å få til helhetlige løsninger sett fra et innbyggerperspektiv. Innbyggere flest er ikke opptatt av hvordan offentlig sektor er organisert, men at de får svar på sine spørsmål og får effektive tjenester. Det har vært meget nyttig at statssekretæren har vært med på disse møtene. Han har jo stor fagkunnskap og innsikt i de politiske prosessene.»


  Spirrevippen kunne ikke dy seg etter å ha hørt denne skryten, men måtte utdype mer:


  «Ja, jeg er helt enig med Ola. Dette har vært fruktbare møter. Jeg tror vi vil møte liten motstand når vi skal begynne å operasjonalisere programmet, selv i kommuner der vi ikke har flertall.» Han fortsatte å legge ut i detalj om flere av disse møtene helt til statsråden vennlig stoppet ham.


  «Har du mere å tilføye, Berghøy?», spurte statsråden.


  «Nei, jeg tror Ytterbø har fått med seg det vesentligste», sa han. «Jeg kan tilføye at jeg også har hatt en rekke reiser i utlandet etter jul. Dette har jeg gjort for å få en status på hva andre sentrale land har av planer innen digitalisering og effektivisering av offentlige tjenester. Jeg har besøkt sentrale embetsmenn både i Storbritannia, Nederland, Tyskland og Italia. Det har vært meget nyttig kunnskapsinnhenting for den videre planleggingen av DEOT-programmet. Til orientering kan jeg nevne at Ytterbø og jeg har laget en egen styringsstruktur for programmet. Vi har etablert et eget programstyre som jeg leder. I tillegg til meg vil styret bestå av direktøren for IT-direktoratet og utvalgte ledere fra andre statsetater og rådmenn fra kommuner og fylkeskommuner. Statssekretæren og jeg er enig i at det er nødvendig med langt mer operativ styring fra departementets side enn det vi vanligvis pleier å gjøre. Dette er et så viktig og stort program at vi må ha langt mer «hands on» og ikke overlate for mye til IT-direktoratet. Vi er nå ferdig med første fase av planleggingen. Kvalitetssikringen – KS 1- er vi ferdig med. KS 1 gir et godt kost – nytte resultat både når det gjelder vesentlige kostnadsbesparelser i offentlig sektor og i bedre tjenester for innbyggerne. Vi har nå startet arbeidet med å planlegge i detalj de ulike fasene av programmet. Det er særdeles viktig å komme rett ut av hoppkanten når det skal jo gå over 5 år Så vi starter med hva vi skal gjøre i 2021 og 2022 først. Planene for 2020 er klare dersom budsjettinnspillet går gjennom i profilkonferansen. 2021 og -22 må vi ha klare før jul, slik at det inngår i statsbudsjettet for 2021. Vi skal da ha ny kvalitetssikring – KS 2- til høsten».


  «Takk skal dere ha begge to for orienteringen. Det er tydelig at vi har kommet godt i gang med forberedelsen til dette meget viktige programmet for innbyggerne i Norge og for Regjeringen», avsluttet statsråden.


  Kl 17.00


  Dagen hadde gått som vanlig. Lesing og godkjenning av dokumenter som skulle sendes videre oppover i systemet til politisk ledelse via departementsråden. Ledermøte med seksjonslederne i Berghøys avdeling. Telefoner med samarbeidspartnere i inn- og utland. Ingen eksterne møter i dag.


  Det begynte å bli få ansatte igjen i gangene– de fleste hadde dratt. På tide å dra hjem. Han tittet ut av vinduet. Berghøy hadde en av de beste sjefskontorene i departementet – et hjørnekontor der han kunne se over til den utbombede høyblokken og FIN (Finansdepartementet). Det var fortsatt lys i FIN. Det pleide å stå på til langt på natt. Mange mente at dette var en teknikk FIN brukte for å vise de andre departementene at de jobbet døgnet rundt der.


  Berghøy reiste seg opp fra kontorstolen og skiftet fra kontordressen til joggeutstyret han hadde i hjørneskapet. Det hjalp på mandagsdepresjonen å avslutte dagen med en skikkelig joggetur til villaen på Bekkestua. Med en innlagt omvei kunne han få en tur på 1,5 mil. Dagen hadde tross alt ikke blitt så verst. Spesielt var han fornøyd med dagens ledermøte og tilbakemeldingen fra statsråden. Spirrevippen var også fornøyd etter å ha fått ros fra ham og statsråden. En god relasjon med Spirrevippen var særdeles viktig for å kunne lykkes med hans private plan. Det han likte minst fra ledermøte i dag, var det mistenkelige blikket ekspedisjonssjef Ingar Moen sendte ham mens han orienterte om DEOT -programmet. Moen var ekspedisjonssjef for Administrasjonsavdelingen (ADM) med ansvar for blant annet internrevisjonen. Vet han noe om meg som han ikke bør vite? Han hadde fått mange spørsmål fra ADM om fakturaene fra DEOT-programmet i det siste. Berghøy slo det fra seg – han hadde nok feiltolket Moens blikk. Tolkningen av blikket skyldtes nok bare at han var ekstra på vakt.


  Etter å ha skiftet om, gikk han bort til det store speilet på veggen. Han var godt fornøyd med det han så. Han så ikke så verst ut til tross for alderen. Riktignok litt vel mange rynker. Likevel ville de fleste gjettet at han var midt i 50-årene og ikke en som fyller 67 år i mai. 1,85 meter høy. Slank med muskuløse ben og armer. Rett i ryggen. Kritthvite tenner, krysstallblåe øyner med kortklipt hår som nå var blitt helt hvitt. Han hadde tenkt å farve det mørkt, men slo det fra seg. Han hadde sett andre menn i hans alder som hadde gjort det. Det så litt latterlig ut.


  Berghøy tittet ned på Garmin-klokken. Puls på 65 – greit. Han måtte få opp en makspuls på 170 tre ganger i løpet av joggeturen hjem – det ville gi optimal treningseffekt. Han gikk ut døren i R5. Svingte til venstre og løp oppover Akersgaten og forbi den stygge Y-blokken. Han hadde ikke møtt noen i departementene som ikke syntes at Y-blokken burde rives så raskt som mulig. Det stengte for det det flotte Deichmanbygget bak og passet overhodet ikke inn i Regjeringskvartalet. Protestgruppen mot rivingen bestod stort sett av arkitekter og kunstnere. Og så arkitektene da, tenkte han. De står jo bak alle de moderne byggene som var blitt reist i de siste 20- 30 årene. Stygge betongbygninger som så like ut snart over hele byen.


  Løpeturen gikk forbi St.Hanshaugen og videre opp til Sagene. Deretter svingte han ned mot sentrum igjen og forbi Akershus festning. Derfra ned til Rådhuset og langs bryggene til Frognerkilen og Bestumkilen. Ved Lysaker krysset han motorveien og løp videre i villaveiene opp til den hvite villaen på Bekkestua. Han kjente at formen var rimelig god. Tre ganger med full speed i tre minutter der Garmin-klokken viste 172 i puls. Bra – formen var fortsatt på topp etter vintersesongen.


  Foran villaen sto to biler. BMW -elbilen som de brukte i Oslo for å unngå bomavgiftene og den store suven BMW X6 som de brukte på turene ut av Oslo og Bærum. Utrolig hva politikerne kan finne på for å stimulere folket til å kjøpe el-biler. Folket ja, det var vel i realiteten rikingene som fikk glede av de mangfoldige milliardene politikerne hadde brukt på dette tiltaket, tenkte han. De med minst inntekt betalte tusener hvert år for alle bompasseringer i Oslo. Det norske folk er et tålmodig folkeslag som finner seg i det meste av rare påfunn fra politikerne. Og som tidligere finansminister Erik Brofoss uttalte en gang på 1950-tallet: «Det er utrolig hva folk kan betale i skatt, bare de blir vant til det.»


  Han åpnet døren og hørte at Lisbeth og Jonatan også var kommet tilbake etter mandagstreningen i Heming i Holmenkollen. Lisbeth fulgte sønnen Jonatan fast hver mandag, mens Ola fulgte på onsdager. 14-åringen var et lovende langrennstalent. Kanskje han kan utvikle seg til å bli med i Norges elitelag om noen år, tenkte Ola. Kanskje til og med vinne en gullmedalje i OL? Men det var betinget av at Lisbeth og han fulgte ham opp like mye som de hadde gjort hittil – med kjøring til treninger i Heming 2-3 ganger i uken, helgesamlinger og konkurranser nesten hver helg.


  «Hei Ola, er det deg? Middagen er snart klar», ropte Lisbeth fra kjøkkenet.


  «Kommer om 15 minutter. Skal bare ta en rask dusj først», svarte Ola.


  Det var herlig å dusje seg. Skulle gjerne tatt badstue også, men det var det ikke tid til.


  De tre satt rundt middagsbordet og spiste en herlig ørretrett. Lisbeth var flink med mat, i motsetning til ham, som ikke hadde særlig peiling på å lage gode middagsretter. Han var imidlertid god til å diske frem hurtigretter av ulik slag – kjøpt på Menu. De var stort sett bare å varme opp.


  Middagspraten gikk som den pleide å gjøre. Jonatan ble spurt om det var skjedd noe spesielt på skolen i dag, men det var ikke mye de fikk ut av ham om det. Han var mer snakkesalig om dagens trening. Han hadde tatt motbakkene i Holmenkollen raskere enn treningskameratene, men i nedoverbakkene hadde han dårligere glid enn de andre.


  «Pappa, kan du smøre skiene mine bedre til helgens konkurranse på Lillehammer? Jeg tror du hadde for lite fluor på skiene mine i går?» spurte Jonatan.


  «Det kan nok stemme, Jonatan. Da jeg skulle smøre i går, oppdaget jeg at jeg hadde glemt å kjøpe mere fluor. Det var kanskje greit. Det er ikke alle konkurrentene dine som har råd til å bruke fluor. En boks smørefluor koster ca. 1000,- kroner. I tillegg blir det nå snart ikke lov å bruke fluor for barn og ungdom. Sannsynligvis heller ikke for voksne. Så det er kanskje like greit å venne seg til å ikke bruke fluor», svarte Ola.


  «Det er nok ikke riktig. I Heming er det alle som bruker fluor», repliserte Jonatan nokså irritert.


  «Ja, det er sikkert riktig for medlemmer av Heming, men ikke for alle som deltar på Lillehammer», også Ola litt irritert i stemmen.


  Lisbeth brøt inn:


  «Det gjør da ikke noe at Jonatan bruker fluor til helgen. Han kan jo risikere å ikke bli tatt ut på Heming-laget dersom han gjør det dårlig i Lillehammer».


  Ola kjente at irritasjonen økte. Hvorfor måtte Lisbeth alltid ta parti med Jonatan når han prøvde å sette grenser for gutten? Jonatan er ikke dum. Han kan å utnytte uenigheter mellom foreldrene til sin fordel, tenkte Ola. Men han gadd ikke å gå videre med den diskusjonen. Det førte bare til videre krangling mellom Lisbeth og ham.


  «Ok, jeg skal kjøpe fluor og preparerer konkurranseskiene i morgen», avsluttet Ola.


  Resten av middagen forløp i stillhet. Ola tittet på Lisbeth. Hun var nå 54 år. Fortsatt flott å se på. Svart langt hår opphengt i en hestehale. Mørkebrune øyne og en sensuell munn med store lepper. Flott kropp med sprettopprumpe, passe store pupper, slank rundt livet uten unødvendig fett og en spenstig 1,62 cm lang kropp. Når hun gikk i tights, kunne en se et flott venusberg. De fleste menn ville snu seg etter henne når de møter henne på gaten, tenkte Ola. Utseendemessig passer vi godt sammen, konstaterte han. Men han må nok passe på etter hvert som han selv blir eldre og mindre attraktiv. Det er mange potensielle konkurrenter der ute, og Lisbeth er nok ikke av den trofaste typen. Det er for så vidt ikke han heller. Finner hun noen som er mere attraktiv -i vid forstand av ordet- enn meg, vil hun nok ikke ha hemninger med å kassere meg, tenkte Ola trist.


  Mandagskvelden ble som de fleste andre kveldene hos Lisbeth og Ola. Jonatan gikk inn på rommet sitt etter middagen for å gjøre lekser. Lisbeth og Ola benket seg foran TV-en og så på Dagsrevyen. Selvsagt hadde også Dagsrevyen topplederlønningene i staten som sitt hovedoppslag. Begge to kunne ikke skjule sin irritasjon over usakligheten til den statsfinansierte TV-kanalen og ga uttrykk for det. Lisbeth og Ola var enige, siden de begge hadde topplederstillinger i staten.


  «Det får da være grenser for ubalansert fremstilling. Her sauser de sammen de som er ansatt i staten som juridisk subjekt, og de fristilte heleide statlige virksomhetene som Telenor, VY m.m. som er egne rettssubjekter», utbrøt Lisbeth.


  «Helt enig. Jeg var på nippen til å skrive et motinnlegg i dag. Jeg slo det imidlertid fra meg. Det er jo ikke god takt og tone at embetspersoner som deg og meg uttaler oss om saker som direkte berører oss selv», svarte Ola.


  Etter Dagsrevyen gikk Lisbeth og Ola til hvert sitt arbeidsrom. Begge hadde hastesaker som måtte være ferdige til neste dag.


  Ola fikk unna e-postene som hadde hopet seg opp i løpet av dagen både interne og eksterne. Telefonen ringte – det var selvfølgelig Spirrevippen som ringte:


  «Hei Ola, hva synes du om dagens ledermøte?»


  «Jeg er meget godt forøyd. Samspillet mellom oss var som sedvanlig veldig godt. Jeg synes du fikk frem på en utmerket måte hva vi har gjort så langt, og hvilke utfordringer vi står ovenfor», svarte Ola.


  «Enig, det gikk meget bra. Det slår meg at det er viktig at vi jevnlig gir slike statusrapporter for å sikre oss god forankring i ledelsen. Ellers har jeg nå plan om å ta kontakt med politisk ledelse i Oslo kommune. Det er viktig å få de med på laget. De skal jo alltid være så spesielle og vanskelig å få med på fellestiltak. Typisk soloryttere som tror de er verdensmester i alt. Jeg ringer byrådsleder Raymond Johansen i morgen og avtaler et møte så raskt som mulig. Jeg tror det er best at jeg har dette møtet alene. Men kan du gi meg et notat der du lager en disposisjon til hva jeg bør ta opp med ham? Fint om jeg kan få det så raskt som mulig», fortsatte Svirrevippen.


  «Så flott at du tar dette initiativet. Du skal få notatet fra meg i løpet av morgendagen», svarte Ola.


  Telefonsamtalen fortsatte en god stund om likt og ulikt. Ola måtte til slutt avslutte med en hvit løgn og unnskyldte seg med at han hadde lovt å hjelpe Jonatan med leksene.


  Ola sendte deretter en e-post til sin spesialrådgiver Truls og ba ham lage et utkast til notat til statssekretæren som måtte være ferdig innen kl.12.00 i morgen.


  Ola ble sittende og stirre ut i luften og tenke. Dagen hadde gått bra, men han ble litt selvkritisk og reflekterende:


  Hva slags menneske har jeg blitt? Bare falsk og en slu jævel? Hvor har det blitt av engasjementet og idealismen? Var han blitt en gammel grinebiter som var full av forakt for alt det nye, og et Norge som var blitt vesentlig endret siden han var ung? Han trodde ikke omgivelsene oppfattet ham slik. Tilbakemeldingene han pleide å få fra sine medarbeidere, var at han alltid var vennlig, imøtekommende og alltid tid til å lytte på innspill til endringer. Alle de psykologiske personlighetstestene viste mye av det samme: «Typisk lederprofil. Analytisk. Endringsorientert. Ekstremt resultatorientert. Ekstrovert. Meget god kontaktskapende evne. Dyktig til å se de store linjene.»


  Tja, tenkte Ola, slike tester forteller i beste fall bare halve sannheten om ham og andre toppledere. Det er noen som påstår at alle toppledere har ett felles trekk: Selvopptatthet og psykopatiske trekk. Han fikk en assosiasjon til Hans Skjervheims berømte essay «Tilskodar og deltakar». Så han bare på sine medmennesker utenfra som objekter som kan manipuleres med teknikker fra psykologien og sosiologien for å oppnå hva han ville? Hadde han mistet sin evne til empati? Var han kun en tilskuer uten engasjement for annet enn sine egne private mål? Når var han blitt en tilskuer? Kanskje han alltid hadde vært slik?


  Selvkritikken ble av avbrutt av Lisbeth som kom inn og spurte om han skulle legge seg snart.


  «Ja, kommer snart. Skal bare avslutte noen e-poster først», svarte han.


  Han fikk et kyss på kinnet – så gikk Lisbeth.


  Ola ble sittende en stund til på arbeidsrommet før han gikk og la seg. Lisbeth hadde allerede sovnet.


  Ola vred seg og hadde problem med å få sove. Han tydde da til innsovningsteknikken han hadde brukt i mange år. Han lukket øynene og forestilte seg to situasjoner:


  Han begynte med å forestille seg at han kjørte ned «Die Streif» i Hahnenkammrennet i Kitzbühl. Han sitter i hockeystilling i 130 km/t og ser hoppet komme. Svever nedover og lander 50 meter lengre ned. Må kjempe mot sentrifugalkraften når han må legge all kraft til venstre for å klare svingen. Kjører videre ned den stupbratte bakken og ser målsnoren og 10.000 tilskuere foran seg som jubler så høyt at hele Kitzbühl hører det.


  Han sovnet ikke og måtte bruke den andre teknikken. Nå satt han øverst i Vikersundbakken og skimtet så vidt sletten langt der nede. Han satte utfor. Farten steg fort til 100 km/t. Han så nå hoppkanten nærme seg. Ville han treffe den? Ja, han traff den. Slengte seg fremover og svevde nedover. Han svevde og svevde, men landet ikke.


  Innsovningsteknikkene hjalp ikke i kveld. Lisbeth sov fortsatt tungt. Hun var vakker der hun lå under dynen – nesten ennå vakrere enn i våken tilstand. Det sorte håret lå brettet utover puten med armene foldet foran seg. Ola ble liggende og tenke på tiden sammen med Lisbeth.

